JKW-KABUM-08-NYA-012-003-wylie
dus 'khor lhan skyes rjes gnang gi zin bris/ @#/_/dus 'khor lhan skyes kyi rjes gnang gi zin bris nyung gsal bzhugs so/__/oM swa sti/__dus 'khor lhan skyes kyi rjes gnang la gsum/__sbyor ba/__dngos gzhi/__rjes so/_/dang po ni/__stegs bu'i dbus su maN+Dal tshom bu gcig pa dang mchod gtor/__rang gi mdun du rdor dril nang mchod sogs bsham/__bdag bskyed bzlas pa dang bcas pa sgrub thabs rin 'byung ltar grub rjes/__tshom bu/__oM AHhU~M hrIHphaT kyis bsang /__swa b+hA bas sbyang /__tshom bu mi dmigs te stong par gyur/__stong pa'i ngang las skad cig gis dus 'khor lhan skyes su gyur pa ni sogs nas/__k+Sha sngon po rnams su gyur/__mchod pa bsang sbyang byin brlabs la/__oM shrI kA la tsa kra sa pa ri wA ra ar+g+haM sogs kyis phyi mchod/__oM AHhU~M gis nang mchod phul/__stong nyid snying rje'i sogs kyis bstod/__gtor ma bsang sbyang byin brlab sgrub thabs ltar phul/__mdun bskyed kyi thugs rgyud bskul bar dmigs te bzlas pa cung zad bya'o/__/gnyis pa ni/__slob ma rnams khrus byas gral du 'khod par/__sems bskyed gsal btab pas mtshams sbyar te/__de la gsang sngags rdo rje theg pa la rgyud sde chen po bzhir dbye ba las/__rgyud sde thams cad kyi mthar thug pa rnal 'byor chen po bla na med pa'i rgyud kyi yang rtse/__rgya che ba gnyis su med pa dpal mchog gi dam pa dang po'i sangs rgyas dus kyi 'khor lo la/__bsdus pa'i rgyud kyi dngos bstan mchog sgrub pa dang /__las rgyas pa'i lha'i rnal 'byor ji snyed cig gsungs pa las/__'dir de thams cad kyi gzhi'am rtsa ba lta bur gyur pa bcom ldan 'das dpal dus kyi 'khor lo lhan cig skyes pa'i sgrub thabs slob dpon chen po dus zhabs pas mdzad pa dang rjes su 'brel bar slob ma rjes 'dzin gyi cho ga sgrub pa la/__slob dpon gyi bya ba rnams grub nas/__khyed rang rnams kyi ngo skal du gyur pa la/__thog mar rjes gnang zab mo zhu ba'i yon du dmigs te maN+Dal phul/__gsol 'debs nas brtsams te rjes gnang gi chings khro phu ba'i lugs kyi rjes gnang gi cho ga spyi dang 'dra ba yin te/__kho bos byas pa'i ni ri ti pa'i lugs kyi byams pa'i rjes gnang la lha'i mtshan/__mngon rtogs/__sngags rnams kha spos pas kyang legs par grub bo/__/gsum pa ni/__tshom bu'i lha la mchod bstod/__nongs bshags/__ye shes pa gshegs/__dam tshig pa rang la bstim/__rang gi dpral bar oM sogs kyis gnas drug bsrung /__bsngo smon shis brjod spyi ltar bya'o/__/zhes pa'ang bya bral ba mkhyen brtse'i dbang pos zin bris su btab pa dge legs su gyur cig__/sarba dA mang+galaM b+ha ba tu//____//__!_